b'\n_START_ARTICLE_\nJakob Zupan\xc4\x8di\xc4\x8d (pisatelj)\n_START_SECTION_\n\xc5\xbdivljenje in delo\n_START_PARAGRAPH_\nZupan\xc4\x8di\xc4\x8d je po kon\xc4\x8dani osnovni \xc5\xa1oli v \xc4\x8crnomlju od 1908 obiskoval gimnazijo v Novem mestu in 1916 maturiral, nato bil na fronti. Leta 1919-1920 je \xc5\xa1tudiral na trgovski akademiji v Zagrebu, 1920-1921 pa pravo na ljubljanski PF in bil hkrati zaposlen pri Ljubljanski kreditni banki. Leta 1921 se je izselil v ZDA, \xc5\xbeivel v Chicagu, od 1963 v Los Gatosu (Kalifornija). Leta 1927 je skraj\xc5\xa1al priimek v Zupan. Takoj po prihodu v ZDA se je vklju\xc4\x8dil v slovensko kulturno \xc5\xbeivljenje: sodeloval v dramskih skupinah, bil 1922\xe2\x80\x931926 urednik Mladinskega lista (ponovno 1958\xe2\x80\x931960) in pomo\xc5\xbeni urednik Prosvete, 1925\xe2\x80\x931926 urednik Glasa svobode. Od 1927 je bil redno zaposlen na chica\xc5\xa1ki mestni po\xc5\xa1ti, upokojen 1958. Bil je \xc4\x8dlan Slovenske narodne podporne jednote, Slovenske svobodomiselne podporne zveze, Slovensko ameri\xc5\xa1kega narodnega sveta , blagajnik Jugoslovanskega hranilnega in posojilnega dru\xc5\xa1tva (1937\xe2\x80\x931963) in drugo._NEWLINE_Zupan\xc4\x8di\xc4\x8d je po prvih literarnih poskusih na gimnaziji (pesmi in igrice) v ZDA za\xc4\x8del pisati novele in \xc4\x8drtice. Po snovi nekoliko odstopa od naprednih literarnih ustvarjalcev v ZDA, ki jim je bila najpomembnej\xc5\xa1a socialna tematika. Rad se poigrava z nenavadnimi pripovedmi, kjer se dogajanje spleta okrog osrednje ljubezenske zgodbe. Spominsko se vra\xc4\x8da tudi v 1. svetovno vojno. Tematika iz 2. svetovne vojne je dobila simboli\xc4\x8dne dimenzije v noveli Franz (1946), v kateri opi\xc5\xa1e siroto iz koncentracijskega tabori\xc5\xa1\xc4\x8da, \xc4\x8digar nenadna utopitev v mlaki simboli\xc4\x8dno opominja na nesmiselnost vojne. Nekaj malega je napisal tudi memoarske proze, npr. Pet pomembnih desetletij mojega \xc5\xbeivljenja (1973). Proza se odlikuje s privla\xc4\x8dno zgodbo, pogosto z nenavadno tematiko; mestoma ga zanese v romanti\xc4\x8dno fabuliranje. Pisal je dosledno v slovenskem, v nekoliko povr\xc5\xa1nem jeziku, v katerem je zlasti preve\xc4\x8d tujk.'